Cabak Boriken (burung)

Cabak Boriken (Antrostomus noctitherus) ialah spesies tukang dalam keluarga Caprimulgidae yang ditemui di hutan semak kering pantai di kawasan setempat di barat daya Puerto Rico. Ia diperihalkan pada tahun 1916 daripada tulang yang ditemui di sebuah gua di utara tengah Puerto Rico dan satu spesimen kulit dari tahun 1888, dan dianggap telah pupus sehingga diperhatikan di alam liar pada tahun 1961. Populasi terkini dianggarkan sebagai 1,400-2,000 burung matang. Ia kini dikelaskan sebagai Terancam (EN) kerana tekanan daripada kehilangan habitat.

Pemerihalan 

Panjangnya kira-kira 22–23 cm dengan berat 39-41 g. Seruannya ialah tubian nada "wip" pantas. Mirip sintang Antillen, buluannya berbelak hitam, perang, dan kelabu, yang berfungsi sebagai penyamaran semasa ia hinggap di tanah. Jantan mempunyai tekak hitam dengan garis mendatar nipis putih. Terdapat tompok putih di bahagian bawah ekornya yang kelihatan semasa penerbangan. Betina berwarna kuning pucat berbanding putih. Ia bermata hitam gelap besar, berparuh kelabu pendek, dan bertarsus kelabu. Seperti semua tukang, ia mempunyai bulu kejur di sekeliling paruhnya untuk membantu menangkap serangga dalam penerbangan.

Sejarah 
Ia pertama kali ditemui sebagai spesimen kulit tunggal yang ditemui di bahagian utara Puerto Rico pada tahun 1888, dan ditemui semula dan dikenalpasti dengan betul pada tahun 1916 apabila tulangnya ditemui di sebuah gua di utara Puerto Rico. Ia pada asalnya dianggap sudah pupus pada masa penemuannya. Pengesahan spesimen hidup hanya berlaku pada tahun 1961 di Hutan Kering Guánica. Kajian terperinci tentangnya bermula pada tahun 1969.

Taburan dan habitat 
Ia berkemungkinan secara sejarah menduduki batu kapur lembap dan hutan pantai di utara Puerto Riko, sebagai tambahan kepada julat semasanya di batu kapur kering, kordilera rendah, dan hutan pantai kering. Ia kini kebanyakannya ditemui di hutan kering kanopi tertutup di tanah batu kapur dengan sampah daun yang banyak dan lantai bawah terbuka. Kepadatan yang lebih rendah terdapat di hutan semak terbuka. Populasi setakat ini telah disahkan di tiga lokasi di barat daya pulau: Hutan Negeri Susua, Hutan Kering Guanika, dan Bukit Guayaniya. Rakaman persarangan pertamanya di Hutan Negeri Marikao telah dilaporkan pada tahun 2005.

Pemakanan 
Ia memakan kumbang, rama-rama, dan serangga lain yang ditangkap ketika terbang.

Pembiakan 
Ia bersarang di atas tanah di bawah kanopi tertutup dan memerlukan lapisan daun yang banyak untuk memegang telur. Bulan kemuncak untuk kegiatan bersarang ialah April–Jun. Ia biasanya menelurkan 1-2 biji telur sesangkak, yang berwarna perang muda dengan tompok perang atau ungu yang lebih gelap. Telurnya mempunyai tempoh pengeraman selama 18-20 hari dan dieram terutamanya oleh jantan. Anaknya perang muda lelang dan mula terbang kira-kira 14 hari selepas menetas. Seperti kebanyakan burung yang bersarang di tanah, ia akan cuba mengalihkan perhatian bakal pemangsa untuk menjauhi sarangnya melalui penerbangan yang ketara dan menggetarkan sayapnya. Ia mungkin bersifat wilayahan yang kekal.

Status Pemuliharaan 

Anggaran populasi membiaknya pada tahun 1962 ialah kurang daripada 100 pasangan. Pada tahun 1968, ia ditambahkan ke senarai spesies terancam Perkhidmatan Ikan dan Hidupan Liar Amerika Syarikat dan Senarai Merah IUCN, di mana ia pada asalnya dikelaskan sebagai Terancam (T). Ia telah dikemaskini kepada Terancam Genting (CR) pada tahun 1994, kemudian pula dikemaskini kepada Terancam (EN) pada tahun 2011, selepas populasinya dinilai sebagai kecil tetapi pada asasnya stabil. Anggaran terkini populasinya ialah 1,400-2000 burung matang, yang kira-kira sepadan dengan bilangan tahun 1984. Ia dilindungi secara sah di seluruh julatnya.

Ia dianggap mengalami tekanan disebabkan kehilangan habitat akibat pembangunan bandar dan pengembangan pertanian, dan melalui pemangsaan oleh pemangsa yang diperkenalkan seperti cerpelai India kecil dan kucing liar, dan pemangsa asli seperti hantu. Ada kemungkinan bahawa penebangan hutan secara besar-besaran yang berlaku pada akhir 1800-an dan awal 1900-an adalah sebab tukang tidak lagi ditemui di bahagian utara Puerto Riko.  

Mengurangkan kesan habitat ke atas tanah persendirian dan mengawal capaian awam ke hutan simpan semasa musim puncak bersarangnya telah dicadangkan sebagai teknik pengurusan pemuliharaan untuk spesies tersebut.

Galeri

Rujukan 

Antrostomus
Spesies terancam Senarai Merah IUCN